Tá sé ag plúchadh sneachta i gcuid mhór de Dhún na nGall tráthnóna. Cuireadh as do sheirbhísí go leor ansin i rith an lae mar gur fhan oifigí agus ionaid ghnó eile dúnta agus gur dhún cuid eile go luath.

Cuireadh eitiltí as aerfort Dhún na nGall ar ceal, chomh maith le seribhísí busanna príobháideacha.

Bhí formhór na bpríomhbhóithre oscailte i rith an lae ach bhí deacrachtaí ag baint leis na bóithre ar chnoic - cúl an Aragail in iarthar an chontae agus tailte arda in Inis Eoghain agus i lár Dhún na nGall.

An tAragal, Co Dhún na nGall

Tá imní ar fheirmeoirí faoi ainmhithe a bheith sáinnithe i ráthanna sneachta. Ar dhuine acu sin tá Seánaí Ó Baoill a bhfuil caoirigh agus eallach aige i Maigh Ráithe i bparóiste Chloich Chionn Fhaola, mar a raibh ráthanna sneachta ag cruinniú go tréan sa ghaoth láidir ó aréir.

Rinne feimeoirí eile iarracht fodar agus bia dá n-ainmhithe a iompar ina gcarranna ach ní rabhadar in ann dul chomh fada leo ar deireadh.

Ní dheachaigh bád farantóireachta Thoraí chun farraige inniu mar nach bhféadfadh sí dul le cé Mhachaire Rabhartaigh de bharr na síne.

Sa Tuaisceart, bhí níos mó ná 300 scoil druidte mar gheall ar an sneachta. Scoileanna in Ard Mhacha agus sa Dún is mó a bhí i gceist.

Tá na húdaráis ar a ndícheall ag iarraidh mótarbheataí an M1 agus M2 a choinneáil glan.